Meie loole, väikese rahva loole on toetust vaja. Meie loo kuuldavaks tegemiseks on tarvis ekstsentrikust presidenti või siis tervet plejaadi suuri isiksusi meid välismaal igalaadselt esindama. Teiseks on vaja kasvõi mõnede selle maailma "suurte" toetust. Sedagi meil eriti ei ole sest oleme endid ise määranud mingisse uude halli tsooni Iisraeli/USA ning vana ja vasakpoolse Euroopa vahel. Kolmandaks on tarvis järelejätmatut püsivust ja usku endi õigusesse. Mõtlen siin  lausa üleinimlikku, jumalikku legitimatsiooni, sellist, mis annab juutidele usu oma suure ja ajatu "juudi asja" ajamisse. Nende loo legitimeerijaks ei ole keegi muu kui Kõigekõrgem ise. Kui see nii on, siis ei loe muu enam suuremat. Meie, üdini sekulaarse rahva juures, ei tööta enam seegi. Keelteadlase Toomas Helpi arvates on see, millest meie, lätlased ja idasakslased vähestena oleme läbi läinud, kõige uskuhävitavam kolmikkombinatsioon ajaloos. Ta mõtleb siinkohal reformatsiooni, natsismi ja kommunismi. Nii  on täna ka meie jumalad, säärased pisikesed, kodukootud ja kohalikud, olgu nad siis taarad, maavaimud või meie iseseisev ja ärarippumatu luterlus.